Αθήνα: 20.12.2016

 Αρ. Πρωτ.:1935

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Ζητείται λύση στο ν/σ για το πλαστικό χρήμα**

Με κατεπείγουσα επιστολή στον υπουργό Οικονομικών Ευ. Τσακαλώτο η ΕΣΑμεΑ επισημαίνει ότι για το θέμα που έχει προκύψει με το νομοσχέδιο για το πλαστικό χρήμα και τα άτομα με αναπηρία, ο υπουργός δεν έλαβε υπόψη του τις παρατηρήσεις της ΕΣΑμεΑ.

Η ανακοίνωσή του υπουργού από βήματος Βουλής ότι «από την υποχρέωση χρήσης ηλεκτρονικών μέσων πληρωμής για το χτίσιμο του αφορολόγητου εξαιρούνται φορολογούμενοι 70 ετών, άτομα με αναπηρία, όσοι βρίσκονται σε δικαστική συμπαράσταση» κλπ., δεν λύνει το πρόβλημα, δεν καθιστά προσβάσιμα τα ΑΤΜ, τις ιστοσελίδες, δεν υποχρεώνει τις τράπεζες να αντιμετωπίζουν τα άτομα με αναπηρία ως ισότιμους πολίτες, παρότι κινείται σε θετική κατεύθυνση.

Πάγια θέση της ΕΣΑμεΑ δεν είναι οι ειδικές λύσεις και οι εξαιρέσεις αλλά οι λύσεις που θα διασφαλίζουν την ισότιμη συμμετοχή των ατόμων με αναπηρία στην κοινωνία.

Παράλληλα, δημοσιεύματα του Τύπου κάνουν λόγο για την εξαίρεση των ατόμων με αναπηρία άνω του 80%. Αν αυτό ισχύει, πρέπει άμεσα να διορθωθεί γιατί δεν καλύπτει αυτούς που έχουν ποσοστό 80%. Αν τελικά προχωρήσει αυτή η λύση πρέπει να αφορά στα άτομα με αναπηρία 50% τουλάχιστον και άνω. Ταυτόχρονα, στην ίδια διάταξη, ο νόμος πρέπει να ορίσει κανόνες προσβασιμότητας για όλες τις συναλλαγές, τα ΑΤΜ, τις τράπεζες κλπ., όπως σας είχαμε αναφέρει και στην προηγούμενη επιστολή μας.

Αποτελεί υποχρέωση της Πολιτείας η διασφάλιση συνθηκών ίσης μεταχείρισης και αποτελεσματικής αντιμετώπισης των αντικειμενικών δυσκολιών που υφίστανται.

**Η επιστολή** [**https://is.gd/OpS1HH**](https://is.gd/OpS1HH)

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**